জামাত-উদ-দাওয়ার মূল মাথা হাফিজ়ের দলের কেউই জিততে পারেনি। এমনকী, হাফিজের নিজের শহর সারগোধা এনএ-৯১ আসনে তার ছেলে হাফিজ তালহা সইদ পরাজিত হয়েছে। ভোটে দাঁড়ান হাফিজের জামাই খালিদ ওয়ালিদও। তাঁরও ভাগ্যে আসন জোটেনি। নিষিদ্ধ সংগঠন জামাতের রাজনৈতিক শাখা মিল্লি মুসলিম লিগ (এমএমএল) জাতীয় ও প্রাদেশিক নির্বাচনে আল্লাহু আকবর তেহরিকের তরফে ২৬০ জন প্রার্থী দিয়েছিল। কারণ, এমএমএল-কে স্বীকৃতি দেয়নি পাকিস্তানের নির্বাচন কমিশন। নির্বাচনে ব্যাপক হারে ইসলামি মৌলবাদীদের যোগদান নিয়ে যথেষ্ট উদ্বেগ ছিল। তবে তাদের ভাগ্যে ভোট বিশেষ জোটেনি। জিও টিভির খবর, সুন্নি সংগঠন তেহরিক-ই-লাবাইক-পাকিস্তান ১০০ জনের বেশি প্রার্থী দিয়েছিল। কেউই জেতেনি। সাত ধর্মীয় সংগঠনের জোট মুতাহিদা মজলিস-এ-আমল মওলানা ফজলুর রেহমান প্রচারের ঝড় তুললেও ভোটে প্রভাব পড়েনি। আরেক সুন্নি নেতা মওলানা মুহাম্মদ আহমদ লুধিয়ানভিকে শেষ মুহূর্তে নিষিদ্ধ তালিকা থেকে ছাড় দেওয়া হয়েছিল। তিনিও ভোটে লড়েছিলেন তবে জিততে পারেননি।